Il-palk lest biex jibbrilla fi Frar, hekk kif it-Teatru Manoel se jwassal għall-udjenzi tiegħu GOLD: Celebrating 50 Years of Music by Sweden's Most Famous Pop Group . Din iċ-ċelebrazzjoni, li tinkludi repertorju tal-aktar kanzunetti maħbuba tal-ABBA li waslu sal-quċċata tal-klassifika madwar id-dinja, mhix sempliċement serata pop, iżda kunċett li jislet elementi minn diversi oqsma tal-arti performattiva, simili għall-ġeneru tat-teatru mużikali. Kantanti, mużiċisti u żeffiena se jingħaqdu fi produzzjoni sensazzjonali li għandha terġa' tkebbes il-fervur li dan il-kwartett leġġendarju qanqal għall-ewwel darba ħames deċennji ilu. Ritratt: Sebio Aquilina Flimkien mat-Teatru Manoel, it-tim tal-produzzjoni li hemm wara dan il-programm xintillanti hu magħmul mill-Artist Kreattiv Antoine Farrugia, il-Mexxej tal-Band Melchior Busuttil u l-Koreografa Celaine Buhagiar, kif ukoll grupp ta' żeffiena li se jagħtu l-ħajja lill-mużika permezz ta' koreografija impressjonanti fi sfond li jevoka l-atmosfera ta' dak iż-żmien. Mhix faċli taddatta għall-vuċijiet distintivi li jagħtu lill-band il-ħoss uniku tagħha, u għaldaqstant din il-biċċa xogħol setgħu jidħlu għaliha biss l-aqwa esponenti tat-talent lokali. L-udjenzi jistgħu jippreparaw ruħhom biex jitgħaxxqu bil-vuċijiet melodjużi ta' Jasmine Abela, Kevin Borg, Martina Borg, Ludwig Galea, Michela Galea u Glen Vella. Dawn il-ħiliet vokali b'saħħithom akkumpanjati minn band live għandhom joħolqu esperjenza meraviljuża għal kulħadd. Ritratt: Sebio Aquilina "Għalkemm il-mużika hija primarjament prodott ta' żmienha, il-popolarità dejjiema ta' dawn il-kanzunetti kbar għamlithom verament addattati għal kull żmien," irrimarka l-Kap Eżekuttiv tat-Teatru Manoel, Massimo Zammit. Tabilħaqq, ħamsin sena wara, il-mużika ta' dan il-grupp pop Żvediż għadha tferraħ lil ġenerazzjonijiet ġodda ta' dilettanti tal-mużika daqs meta rifes għall-ewwel darba fuq il-palk globali. Il-kanzunetti tagħhom, ferriħija u ġejjin mill-qalb, jattiraw ammiraturi ta' kull età – ibda minn dawk li attwalment għexu u gawdew is-70ijiet, u spiċċa fin-neputijiet tagħhom stess li malli jisimgħu kanzunetta kbira minn dawn erħilhom ikantaw magħha. It-Teatru Manoel dejjem ħerqan biex jiċċelebra l-aqwa arti b'firxa demografika wiesgħa, u għaldaqstant għandu seba' mitt sena biex jilqa' viżitaturi ta' kull età fi Frar li ġej, għal spettaklu li għandu jqanqal u jhenni l-qlub tal-ispettaturi – kif tista' tagħmel biss l-aqwa mużika. Ritratt: Sebio Aquilina "Nittamaw li l-udjenzi jgawdu l-ispettaklu daqs kemm ħadna gost intellgħuh aħna," żied is-Sur Zammit. "Għaddew ħamsin sena minn mindu l-grupp ħalla l-ewwel marka tiegħu fuq id-dinja, iżda l-kontribut tiegħu lill-mużika għad irid jibqa' jinstema' għal ħafna aktar żmien. U aħna tat-Teatru Manoel se nagħmlu minn kollox biex jiġri proprju hekk." La nafu xi jsarrfu l-ABBA u nafu xi jsarraf il-Manoel, lesti nagħmlu mħatra li hekk se jiġri. Il-biljetti għal GOLD: Celebrating 50 Years of Music by Sweden's Most Famous Pop Group jistgħu jinxtraw online minn HAWN , permezz ta' email fuq [email protected] jew inkella b'telefonata fuq +356 21246389. L-ispettaklu se jittella' fi tliet serati fl-10, 11 u 12 ta' Frar fit-8pm, u qed jiġi organizzat skont il-miżuri tas-sigurtà b'rabta mal-Covid-19. Ċertifikati tat-tilqim validi jridu jiġu ppreżentati mad-dħul. Miktub Minn Interessat ħafna f'dak kollu li hu relatat mal-midja u x-xandir. Nistgħu ngħidu li hu ffissat fid-dinja tal-ispettaklu; kemm dik lokali kif ukoll internazzjonali. Isegwi d-drama Maltija ta' kull ġeneru u tassew japprezza t-talent Malti. Għandu esperjenza fejn jidħol kant, kif ukoll animazzjoni għat-tfal. Hu jħoss sodisfazzjon kbir meta jferraħ lil ħaddieħor u tkun xi tkun iċ-ċirkostanza jipprova dejjem iżomm tbissima fuq fommu. "Tinqasam Qalbi Li Narak Tinqala' Imma Kburija B'Kemm Imxejt" - Jasmine Abela "Il-Ġimgħa L-Oħra Tlifna T-Tarbija Tagħna" – Maxine Aquilina, Eks Judge F'Malta's Got Talent "Jien Xorta Se Nkompli Naqra L-Kotba Tiegħek Lil Ibni. Imma Mhux Se Ngħidlu X'Għidt Int Ilbieraħ Filgħaxija." - Evelyn Saliba La Rosa "Kienet Tidher Li Kellha Kollox… Imma Kienet Qed Tbati Fis-Skiet!" – Alan J. Darmanin